वेगपूर्वक दौड़ कर भीमसेन ने जयद्रथ को पकड़कर जमीन पर दे मारा। भीमसेन, उसकी छाती पर चढ़कर घूँसों से मारने लगे। तब अर्जुन ने उन्हें रोका और कहा- ‘दुःशला (दुर्योधन की बहन) के वैधव्य का ख्याल कर, इसे छोड़ दो। तब भीम ने जयद्रथ के लम्बे-लम्बे बालों को मूँडकर पाँच चोटियाँ रख दीं और कहा- आज से तू राजाओं की सभा में सदा अपने को दास बताया कर, यह शर्त स्वीकार हो तो तुझे जीवनदान दे सकता हूँ। जयद्रथ ने यह शर्त स्वीकार कर ली। भीमसेन ने जयद्रथ को उसी अवस्था में धर्मराज के सामने पेश किया। उस समय द्रौपदी ने युधिष्ठिर की ओर देखकर भीमसेन से कहा- आपने इसका सिर मूँडकर पाँच चोटियाँ रख दी हैं तथा यह महाराज की दासता भी स्वीकार कर चुका है, अतः अब इसे छोड़ देना चाहिए।